Tisztelt Lakosság!

A Tápió Szénhidrogén Koncessziós Kft. megbízásából eljáró MOL Nyrt. benyújtotta a Pest Vármegyei Kormányhivatal Környezetvédelmi, Természetvédelmi és Hulladékgazdálkodási Főosztály (továbbiakban: Környezetvédelmi Hatóság) részére az **Isaszeg, külterület 04/7 hrsz. alatti mezőgazdasági hasznosítású földrészletre tervezett kőolaj- és földgázkutató mélyfúrás lemélyítésére vonatkozó előzetes vizsgálati eljárás lefolytatására irányuló kérelmet és dokumentációt**.

**A mélyfúrás helye**: Isaszeg központjától keletre, a Kodály Zoltán utca túloldalán, a Táncsics Mihály utca és a Nap utca folytatásában, az Agárpálya és az Ady Endre utca közelében lévő 22,3 hektáros földrészlet 13.406 m2 nagyságú része.

**Jelen tájékoztató mellékletét képezi**

- a környezetvédelmi hatósági eljárás megindításáról szóló Közlemény,

- az előzetes eljárás iránti vizsgálati kérelem,

- a vízbázisvédelmi egyedi vizsgálatról szóló Szakértői jelentés, valamint

- a kőolaj- és földgázbányászati célú mélyfúrásra vonatkozó Előzetes vizsgálati dokumentáció.

A Környezetvédelmi Hatóság felhívja az ügyben érintettek figyelmét, hogy a Közlemény megjelentését követő 21 napon belül a [www.pvkh.hu](http://www.pvkh.hu) oldalon közvetlenül a Környezetvédelmi Hatósághoz tehetnek észrevételt a hatástanulmány, az engedélyezési dokumentáció tartalmára vonatkozóan. A tárgyi eljárás során hiánypótlásra, vagy tényállás tisztázásra felszólító végzésekre benyújtott összes további kiegészítő dokumentációkkal a [www.pvkh.hu](http://www.pvkh.hu) oldalon a közzétett iratokat a hatóság folyamatosan frissíti, ezekről újabb közlemény közzétételére nem kerül sor.

Az érintettek a dokumentáció, illetve az ügy egyéb irataiba a Környezetvédelmi Hatóság Zöld Pont Irodájában (1016 Budapest, Mészáros utca 58/B.) ügyfélfogadási időben betekinthetnek.

Isaszegi Polgármesteri Hivatal